  Виталий Пронин Россиын кылдытэмын луоз пӧртэм калыкъёслэсь кусыпъёссэс чакланъя нимысьтыз система. Та сярысь журналистъёслы вераз нациосын ужан политикая министр Лариса Буранова.- Туэ Россиын кылдытэмын пӧртэм калыкъёслэн кусыпъёсынызы вырись кун агентство, - веранзэ мытӥз Лариса Буранова. - Солэн кулэлыкез сярысь кӧня ке аръёс ӵоже вераськонъёс мынӥзы ни. Угось тросаз улосъёсын дышизы ик пӧртэм культураослы, сям-йылолъёслы сӥзем фестивальёс, концертъёс ортчытъяны. Но уг тырмо калыкъёслэн кусыпъёссылы сӥзем йӧн-йӧн конференциос, котрес ӝӧк сьӧрын визьмо кенешонъёс. Удмуртиез 2015-тӥ-2020-тӥ аръёсы азинтон программая элькунысьтымы городъёсын но ёросъёсын Эшъяськон юртъёс кылдозы.Али Россиысь 3 улосын гинэ пичи калыкъёслэн кусыпъёссылы нимысьтыз саклык висъяло - Ленинград улосын, Татарстанын но Удмуртиын.- Зэмзэ но, асьме шаерын ог 20 ар талэсь азьло ни кылдытэмын Нациосын ужан политикая министерство, - пусйиз Лариса Николаевна. - Тросаз улосъёсын туннэ но ӧвӧл та ужпумъёсын вырись кун ёзъёс. Эшъяськон юртмылэн ужаменыз тодматскыны кемалась ӧвӧл вуылӥзы Хабаровск улосысь, Якутиысь, али лыктыны дасясько Пермь, Камчатка улосъёсысь. Юнэсь кусыпъёс возиськом Татарстанэн, Башкириен. Удмуртия табере быдэс Приволжск федерал округлы пӧртэм калыкъёслэн кусыпъёссыя ресурсной центрлы пӧрмытэмын. Озьы элькунмы ас проектъёсыныз-малпанъёсыныз палэнэ потыны кутскиз - асьмелэсь вань мае адӟем карыны.Нош азьланьын нимысьтыз саклык висъяськыны кутскоз пичи калыкъёслэсь кусыпъёссэс чакласа возёнлы. Та сярысь пыр-поч вераськизы Пермьын алигес ортчем форумын но. Лариса Буранова верамъя, отчы люкаськылӥзы быдэс Россиысь национальной ужпумъёсын вырись специалистъёс. Огкылысь пусйизы: чаклан вылысь нимысьтыз система кылдытоно. Со 3 тубатлэсь луыны кулэ: федеральной, региональной но муниципальной.- Шуом, кытын ке пичи калыкъёслэн кусыпъёсынызы герӟаськем кыӵе ке учыр луиз. Нырысетӥ 3 нуналаз та сярысь ивортон потоз интыосын. Муниципалитет та ужпумез сэрттыны-пертчыны ӧз быгаты ке, ивор вӧлмоз улосын. Татын но со ӧз сэрттӥськы-пертчиськы ке, та ужпум борды басьтӥськоз ни быдэс кун, - выль кылдытоно системалэсь радлыксэ валэктӥз Л. Буранова.Удмуртиез 2015-тӥ-2020-тӥ аръёсы азинтон программая элькунысьтымы городъёсын но ёросъёсын Эшъяськон юртъёс кылдозы.Та вакытлы элькунамы 4 таӵе юртъёс, Ижын сяна, соос усьтэмын Эгралан, Глазовын но Сарапулын. Озьы ик пичи калыкъёслэн кусыпъёсынызы вырись площадка туэ гужем ужаны кутскиз Воткаын, туэ ик ноябре таӵе площадка усьтӥськоз на Можгалан. Л. Буранова верамъя, вуоно арын но та ужпумлы нимысьтыз саклык висъяськоз. Тодмо ни: Эшъяськон юртъёс кылдозы Уваын но Гракын.Элина Кумачёва  